**Forslag til:**

**Selvstyrets bekendtgørelse nr. xx af xx. januar 2023 om afgiftsfri indførsel af varer ved indrejse**

I medfør af § 17 og § 46 i landstingslov nr. 18 af 30. oktober 1992 om ind- og udførsel af varer, fastsættes:

*Indrejse*

    **§ 1.**  Ved indrejse forstås personlig indrejse til afgiftsområdet i forbindelse med ankomst fra udlandet, herunder Danmark og Færøerne. *Stk. 2.*Ved indrejse kan rejsende afgiftsfrit medbringe eller indkøbe varer i følgende omfang:
1)  Enten:
a)  200 cigaretter,
b)  50 cigarer,
c)  100 cigarillos,
d)  250 g røgtobak, eller
e)  250 g skrå- eller snustobak.
2)  200 stk. cigaretpapir eller cigarethylstre.
3)  1 liter spiritus med en alkoholvolumenprocent på over 22 eller 2 liter hedvin med en alkoholvolumenprocent mellem 15-22.
4)  2,25 liter bordvin med en alkoholvolumenprocent på under 15.
5)  2 liter øl.
6)  2 liter kulsyreholdige læskedrikke eller koffeinholdige drikkevarer med et  koffeinindhold på mere end 149 mg pr. liter.
7)  1 liter drikkevand
8)  50 g parfume og 0,25 liter toiletvand.
9)  Kosmetik og andre toiletmidler til en samlet maksimal værdi af kr. 1.000.
10)  4 kg i alt af chokolade- og slikvarer.

11)  5 kg i alt af lamme- og fårekød.
*Stk. 3*.  Afgiftsfrihed for tobaksvarer, spiritus, vin og øl omfatter kun personer, der er fyldt 18 år.

**§ 2.** Afgiftsfrit salg af varer som nævnt i § 1, stk. 2, kan alene ske fra forretninger i lufthavne, som har tilladelse fra Skatteforvaltningen til et sådant salg.

 *Transportpersonale*

**§ 3.** Transportpersonale, det vil sige personale på skibe og fly, der er indsat i international trafik, og som udfører arbejde med transportmidlets drift eller betjening om bord, kan, når indrejse sker efter mindre end 15 døgns ophold uden for Grønland, medbringe:
1)  Enten:
a)  60 cigaretter,
b)  40 cigarer,
c)  50 cigarillos,
d)  250 g røgtobak, eller
e)  250 g snus- eller skråtobak,
2)  2 liter hedvin og 2,25 liter bordvin, men ingen spiritus.
3)  50 g parfume og 0,25 liter toiletvand.
*Stk. 2*.  Ved indrejse efter ophold uden for Grønland i 15 døgn eller derover kan transportpersonale medbringe varer efter reglerne i § 1.

 *Personale på offshoreanlæg*

**§ 4.** Personale på offshoreanlæg, herunder borerigge samt boreplatforme som udøver arbejde i forbindelse med forundersøgelse, efterforskning, og udnyttelse af mineralske råstoffer eller kulbrinter, kan ved afmønstring indenfor afgiftsområdet afgiftsfrit medbringe enten:
1)  60 cigaretter,
2)  40 cigarer,
3)  50 cigarillos,
4)  250 g røgtobak, eller
5)  250 g snus- eller skråtobak.
*Stk. 2.*  Afgiftsfriheden er betinget af forudgående ophold udenfor afgiftsområdet på minimum 15 døgn.
*Stk. 3.*  Afgiftsfriheden i stk. 1 gælder kun for varer, som er indkøbt udenfor afgiftsområdet.

 *Udenlandske fiskefartøjer*

**§ 5.** For udenlandske fiskefartøjer, der fisker i grønlandske farvande, og skibe, der under ophold i grønlandske farvande indrømmes afgiftsfrihed, udgør afgiftsfriheden for varer medbragt ombord pr. døgn pr. besætningsmedlem enten 1 liter bordvin, 0,5 liter hedvin, 0,25 liter spiritus eller 2 liter øl, samt 40 g tobaksvarer i maksimalt 28 dage.
*Stk. 2*.  Besætningsmedlemmer, der har erhvervet varer afgiftsfrit i henhold til stk. 1, kan ved afmønstring for at tiltræde rejse ud af afgiftsområdet medbringe varer i det omfang, det følger af § 3.
*Stk. 3*.  Afgiftsfriheden i henhold til stk. 1 gælder kun for varer, som skibet har indkøbt udenfor afgiftsområdet.

*Turister ombord på udenlandske passagerskibe*

**§ 6.** Turister ombord på udenlandske passagerskibe nyder afgiftsfrihed under skibets ophold i grønlandske farvande.
*Stk. 2*.  Turister, der nyder afgiftsfrihed i henhold til stk. 1, må ikke ilandbringe andre afgiftspligtige varer end tobaks-, chokolade- og slikvarer til eget forbrug. Når hjemrejse tiltrædes via Grønland, kan turisterne medbringe afgiftsfrie varer i henhold til § 1.
*Stk. 3*.  Afgiftsfriheden i henhold til stk. 1 gælder kun for varer, som skibet har indkøbt udenfor afgiftsområdet.

 *Personer uden fast bopæl eller ophold i afgiftsområdet*

**§ 7.**  Personer uden fast bopæl eller ophold i afgiftsområdet kan til personligt brug under rejser afgiftsfrit indføre parfume, kosmetik og toiletmidler, der er afgiftspligtige efter § 1, nr. 18 i landstingslov nr. 19 af 30. oktober 1992 om indførselsafgifter, såfremt disse efter Skatteforvaltningens skøn, under hensyn til deres mængde og beskaffenhed, står i rimeligt forhold til rejsetiden.

 *Forudsætning for afgiftsfrihed*

**§ 8.** Det er en forudsætning for afgiftsfrihed efter § 1 og §§ 3-7, at varerne eller rejseudstyret medbringes på personen eller i den personligt medbragte bagage, således at varerne eller rejseudstyret kan fremvises for Skatteforvaltningen.

 *Kontrol*

**§ 9.** Virksomheder, der har tilladelse til afgiftsfrit salg af varer til indrejsende, jf. § 2, skal ved salg af alkoholholdige drikkevarer samt tobaksvarer kræve, at den rejsende fremviser boardingkort, som dokumentation for at den pågældende ankommer fra udlandet.
*Stk. 2.*  Ved fremvisning af boardingkort som nævnt i stk. 1, skal boardingkortet påføres et mærke eller det skal på anden måde registreres, at kortet har været benyttet i forbindelse med indkøb af alkoholholdige drikkevarer eller tobaksvarer.
*Stk. 3.*  De i stk. 2 nævnte boardingkort kan ikke benyttes til yderligere indkøb af alkohol og tobaksvarer.

 *Sanktioner*

**§ 10.** Den, som ved forsæt eller grov uagtsomhed overtræder eller forsøger at overtræde bestemmelserne i § 1, stk. 2 og 3, § 2, § 3, stk. 1, § 4, stk. 1 og 3, § 5, stk. 1 og 2, § 6, stk. 2, § 7 og § 8, kan idømmes bøde efter reglerne i Kriminallov for Grønland.
*Stk. 2.*Ved overtrædelse eller forsøg på overtrædelse som nævnt i stk. 1 kan der, hvad enten bøde idømmes eller ej, ske konfiskation af varen, eller, såfremt varen ikke forefindes, et beløb, der svarer til dens værdi efter reglerne i Kriminallov for Grønland.
*Stk. 3.*Bøder idømt efter stk. 1 tilfalder Landskassen. *Stk. 4.*Konfiskation efter stk. 2 tilfalder Landskassen.

 *Ikrafttræden*

**§ 11.** Denne bekendtgørelse træder i kraft 1. januar 2023.
*Stk. 2.*Samtidig ophæves bekendtgørelse nr. 19 af 17. august 2016 om afgiftsfri indførsel af varer ved indrejse.

 *Grønlands Selvstyre, den xx. januar 2023*

**Naaja H. Nathanielsen**

Naalakkersuisoq for Finanser og Ligestilling

/ Nikolai S. Christensen